*VEGA præsenterer:* **Dansk soul-talent viser flere facetter til særlig koncertoplevelse**
*Der er dobbelt op på Alex Vargas, når han udfolder sin noise-soul både solo og med band i Store VEGA den 14. marts.*

I løbet af blot to år gik danske Alex Vargas fra at spille koncerter på små spillesteder til at indtage landets største scener med sin himmelstræbende vokal og gennemslagskraftige noise-soul.

Nu er Alex Vargas klar til igen at hæve barren og udfordre sig selv samt sine fans. Når han endnu engang indtager scenen i Store VEGA, vil man nemlig kunne opleve den anmelderroste sanger i to forskellige liveopsætninger: Første del solo og anden del med fuldt band – på én og samme aften.

Vargas har ramt tusindvis af musikelskere med sin futuristiske soul, både i ind- og udland. Den talentfulde sanger slog for alvor sit navn fast herhjemme, da han vandt den fornemme pris som ”Årets Danske Solist” ved sidste års Danish Music Awards.

Den iørefaldende blanding mellem elektroniske elementer og akustiske instrumenter er kendetegnende for Vargas’ sjælfulde lydunivers. Live imponerer han publikum med sit elegante guitarspil samt en solid vokal, der rummer både lyse falsetter og dyb brummen.

**Fakta om koncerten:**
Alex Vargas (DK)
Torsdag d. 14. marts kl. 20.00
Store VEGA, Enghavevej 40, 1674 København V
Billetpris: 300 kr. + gebyr
Billetsalget starter i dag via vega.dk og Ticketmaster